Nalika umur wolulas taun, James mara menyang London kanggo merguru ing bèngkèl John Morgan ngenani mesin. Sawisé mudheng babagan mesin, James balik menyang Glasgow mbuka bèngkèl dhéwé. Amarga kapinterané, James bisa èntuk panggonan kanggo digawé bèngkèl ing Universitas Glasgow. Ing Universitas iku, James èntuk akèh kanca kanggo ngembangaké idené nggawé mesin uwab. Sadurungé, wis ana Hero, ahli ngèlmu alam Yunani kang duwé ide iki. Ing taun 1764, James èntuk kasempatan mbeneraké mesin Newcomen. James Watt wiwit katarik ngenani mesin uwab amarga ndeleng mesin uwab gawéan Newcome kang kurang èfisièn. Banjur dhèwèké nganakaké sawatara pacoban &amp; panelitèn. Wusanané kasil nyipta mesin uwab pisanan kang èfisièn. Nyatané mesin uwab iki minangka salah siji kakuwatan kang nyurung anané Revolusi Indhustri, mligi ing Karajan Manunggal lan Éropah. Kanggo ngregani jasané, jeneng kulawargané ya iku watt banjur minangka jeneng ékan daya, umpamané daya mesin lan daya listrik. James Watt tau makarya karo Dr. John Roebuck lan Matthew Bolton.